Упис у одељење за ученике *са посебним способностима за биологију и хемију*

За упис у одељење за ученике *са посебним способностима за биологију и хемију* ученик полаже пријемни испит:

1) тест из биологије,

2) тест из хемије.

Тестови из става 1. овог члана полажу се у складу са општим стандардима постигнућа за крај обавезног образовања.

Ученик бира да ли ће полагати један или оба теста.

За упис у одељење за ученике *са посебним способностима за биологију и хемију*, ученик може да оствари највише по 240 бодова на сваком тесту. Ако је ученик полагао оба теста, рачуна се само бољи резултат. Ако је ученик полагао оба теста и на сваком освојио исти број бодова, бодује се резултат остварен само на једном тесту.

За упис у одељење за ученике *са посебним способностима за биологију и хемију*, ученик је положио пријемни испит ако је остварио најмање 120 бодова на тесту из биологије, или најмање 120 бодова на тесту из хемије.

УПУТСТВО ЗА УЧЕНИКА ЗА РАД НА РЕШАВАЊУ ТЕСТА ИЗ БИОЛОГИЈЕ

Тест који треба да решиш има 12 задатака. За рад је предвиђено 120 минута. Сваки задатак вреди 10 поена. Задатке не мораш да радиш према редоследу којим су дати. У квадрат који се налази са десне стране задатка немој ништа уписивати, то је простор у који се уписује број бодова. На првој и последњој страни немој ништа уписивати. Коначне одговоре и поступак напиши хемијском оловком. Током рада можеш да користиш графитну оловку и гумицу. Одговори који су написани графитном оловком неће бити признати, као ни одговори који су прецртавани. Ако завршиш раније, предај тест и тихо изађи.

УПУТСТВО ЗА УЧЕНИКА ЗА РАД НА РЕШАВАЊУ ТЕСТА ИЗ ХЕМИЈЕ

Тест који треба да решиш има 12 задатака. За рад је предвиђено 120 минута. Сваки задатак вреди 10 поена. У задацима у којима пише Прикажи поступак потребно је приказати поступак решавања. Задатке не мораш да радиш према редоследу којим су дати. У квадрат који се налази са десне стране задатка немој ништа уписивати, то је простор у који се уписује број бодова. На првој и последњој страни немој ништа уписивати. Коначне одговоре и поступак напиши хемијском оловком. Током рада можеш да користиш графитну оловку и гумицу, али не и калкулатор, као ни Периодни систем елемената. Не може се користити калкулатор на мобилном телефону. Одговори који су написани графитном оловком неће бити признати, као ни одговори који су прецртавани. Ако завршиш раније, предај тест и тихо изађи.